РЕПУБЛИКА СРБИЈА

НАРОДНА СКУПШТИНА

Одбор за здравље и породицу

18 Број: 06-2/337-14

30. октобар 2014. године

Б е о г р а д

ЗАПИСНИК

ДЕВЕТЕ СЕДНИЦЕ ОДБОРАЗА ЗДРАВЉЕ И ПОРОДИЦУ

ОДРЖАНЕ 23. ОКТОБРА 2014. ГОДИНЕ

Седница је почела у 14,00 часова.

Седници је председавала сагласно члану 70. став 2. Пословника Народне скупштине

мр. др Љубица Мрдаковић Тодоровић, заменик председника Одбора

Седници су присуствовали чланови Одбора: др Нинослав Гирић, др Александар Радојевић, др Весна Ракоњац, др Радослав Јовић, др Дарко Лакетић, др Милан Латковић, проф. др Душан Милисављевић, Милена Ћорилић и др Љиљана Косорић.

Седници Одбора су присуствовали заменици одсутних чланова Одбора: др Драгана Баришић (др Предраг Мијатовић), др Јездимир Вучетић (проф. др Милета Поскурица) и Мирјана Драгаш (проф. др Славица Ђукић Дејановић).

Седници нису присуствовали чланови Одбора: др Бранислав Блажић, проф. др Милан Кнежевић, Елвира Ковач, Невена Стојановић, као ни њихови заменици.

Поред чланова Одбора седници је присуствовао народни посланик др Александар Перановић и др Виолета Лутовац.

Седници су присуствовали из Министарства здравља државни секретар проф. др Берислав Векић ируководилац Групе за извршење буџета Нада Масловарић; из Министарствафинансија самостални саветниce у Сектору буџета Оливера Ружић Попарић и Драгана Нешић; из Републичког фонда за здравствено осигурање (РФЗО) в.д. заменик директора Слободан Аћимовић и директор Сектора за финансије и уговарање здравствене заштите Милка Никодиновић.

На предлог заменика председника Одбора, већином гласова, усвојен је следећи:

Д н е в н и р е д

1. Разматрање Предлога закона о изменама и допунама Закона о буџету Републике Србије за 2014. годину- Раздео 25, Министарство здравља, са Предлогом одлуке о давању сагласности на Одлуку о изменама Финансијског плана Републичког фонда за здравствено осигурање за 2014. годину и Предлогом одлуке о давању сагласности на Одлуку о изменама Финансијског плана Фонда за социјално осигурање војних осигураника за 2014. годину, који је поднела Влада (број 400-3800/14 од 22. октобра 2014. године);
2. Разно.

Пре преласка на разматрање утврђеног дневног реда, усвојен је Записник 8. седнице Одбора, одржане 9. октобра 2014. године, са примедбом др Нинослава Гирића да се у записник унесе и његово излагање на седници.

Прва тачка дневног реда - **Разматрање Предлога закона о изменама и допунама Закона о буџету Републике Србије за 2014. годину- Раздео 25, Министарство здравља, са Предлогом одлуке о давању сагласности на Одлуку о изменама Финансијског плана Републичког фонда за здравствено осигурање за 2014. годину и Предлогом одлуке о давању сагласности на Одлуку о изменама Финансијског плана Фонда за социјално осигурање војних осигураника за 2014. годину**

Заменик председника Одбора мр. др Љубица Мрдаковић Тодоровић је подсетила на одредбе члана 173. Пословника Народне скупштине, према којима одбори могу да разматрају предлог буџета, те да сходно томе овај одбор разматра буџетска средства опредељена за Министарство здравља, као и предлоге одлука фондова који обезбеђују финансијска средства за спровођење обавезног здравственог осигурања. Потом је дала реч представницима Министарства здравља.

Руководилац Групе за извршење буџета у Министарству здравља Нада Масловарић изнела је да се средства опредељена за Министарсто здравља у овом закону налазе на разделу 25, у оквиру које су и средства (буџетске главе): Управе за биомедицину, Буџетски фонд за финансирање Црвеног крста Србије и Буџетски фонд за лечење обољења, стања или повреда које се не могу успешно лечити у Републици Србији, са напоменом да је овај последњи фонд нов и да су извори финансирања у те сврхе -донације физичких и правних лица, као и приходи из буџета. Представљајући остале измене и допуне на разделу 25, навела је следеће:

-Министарство здравља је за 2014. годину, без уношења података који се односе на буџетске главе, новим обрачуном добило 10 милијарди 523 милиона 143 хиљаде динара у односу на раније опредељена средства у износу од 12 милијарди 845 милиона и 300 хиљада динара;

-Извори финансирања за раздео 25 су следећи: буџетски приходи и расходи; донације од међународних и домаћих организација; кредити од међународних организација , као и неки сопствени приходи;

-Кредит за пројекат ''Развој здравства Србије 2'', финансиран је из Међународне банке за обнову и развој и био је планиран за ову годину, али с обзиром да није био ратификован споразум, Министарство здравља није могло да користи ова средства. Иначе, Министарство здравља заједно са Министарством финансија донело је одлуку да се не повећавају расходи по том основу уколико се опредељена средства за овај пројекат не искористе у овој години, што је износ средстава умањило за 1 милијарду 295 милиона и 300 хиљада динара у односу на износ из Закона;

- За пројекат Европске инвестиционе банке ''Реконструкција клиничких центара (Београд, Крагујевац, Ниш и Нови Сад)'' опредељен је мањи износ из разлога што је промењена динамика реализације извођења радова у Клиничком центру Ниш, али и другим центрима, те ће средства намењена за сврхе овог пројекта бити у плану за буџет 2015. године;

-За пројекат Светске банке ДИЛС износ је увећан за 299 милиона и 95 хиљада динара у Предлогу закона из разлога jer су добијена средства од Светске банке за овај програм;

-За пројекат Здравствена заштита лица оболелих од ретких болести опредељен је већи износ по предлогу РФЗО-а, као и за пројекат Здравствена заштита лица која се сматрају осигураницима по члану 22. став 1. Закона о здравственом осигурању, са напоменом да је за ове намене опредељен износ средстава увек нижи у односу на реалне потребе;

-За пројекат Накнаде зараде у случају привремене спречености за рад због болести или компликација у вези са одржавањем трудноће, овим ребалансом буџета је опредељен мањи износ, јер је на основу података из базе РФЗО утврђено да је број корисника ових средстава мањи од предвиђеног у важећем закону;

-Додатно финансирање за раздео 25 се односи на следеће захтеве: обезбеђивање здравствене заштите за осигуранике по члану 22. став 1. Закона о здравственом осигурању; решавање дугова здравствених установа због неисплаћених плата стоматолозима на основу правоснажних судксих решења; финансирање минималних накнада или зарада запослених у здравственим установама на подручју АП Косово и Метохија у износу од 130 милиона 740 хиљада динара, са напоменом да Национална служба за запошљавање није хтела да прихвати ту обавезу, те је држава, односно ресорно министарство морало да реши то питање; решавање проблема дуговања здравствених установа за лекове и медицински потрошни материјал предузећу Велефарм у складу са Законом о преузимању обавеза здравствених установа према веледрогеријама по основу набавке лекова и медицинског материјала и претварању тих обавеза у јавни дуг Републике Србије, са напоменом да те установе нису ушле у ову процедуру, али је Министарство ову обавезу морало да преузме, те како средства за ову намену нису добијена наведени проблем се тешко може решити у овој години. На крају излагања је нагласила да се буџет за раздео 25 у укупном скору није пуно променио у односу на постојећи, с обзиром на то да је за неки пројекат опредељен већи а за неки мањи износ средстава, у зависности од динамике његове реализације, те да је сходно томе извршена прерасподела постојећих средстава.

Саветник у Сектору буџета Министарства финансија Драгана Нешић је као разлог доношења измена и допуна овог закона навела неопходност спровођења фискалне консолидације ради избегавања кризе јавног дуга, имајући у виду да су приходи постојећег буџета остварени на нижем нивоу од иницијално планираног. Поменуто умањење кредитних средстава за пројекте, који се не могу реализовати ове године, као и постојање дугова неких здравствених установа према Велефарму и стоматолозима, оценила је као системска питања која у овом моменту немају правни основ, али која се на одговарајући начин морају решити у наредној години.

Заменик директора РФЗО Слободан Аћимовић је рекао да је Управни одбор РФЗО донео одлуку о давању сагласности за измене Финансијског плана РФЗО за 2014. годину, те да су према инструкцијама Министарства финансија овим планом предвиђени приходи и примања у износу од 224 милијарде 774 милиона и 444 хиљада динара. С тим у вези, навео је да постојећи план прихода и примања износи 237 милијарде 294 милиона динара. Навео је да је због драстично слабије наплате доприноса, као ефекта смањене стопе доприноса од августа ове године, смањен и обим планираних расхода које РФЗО може да изврши. У вези са тим, додао је да ће РФЗО извршавати уговорне обавезе према здравственим установама ако се оствари планирани обим предвиђених прихода од доприноса и трансфера од буџета, уз неопходну рационализацију свих трошкова. Међутим, упозорио је да уколико РФЗО не оствари планиране приходе од доприноса и од трансфера из буџета, да неће бити у тој могућности да у целости оствари своје уговорне обавезе. Стога је апеловао на Министарство финансија и на Пореску управу да пруже свој допринос у наплати доприноса за обавезно здравствено осигурање како би РФЗО могао да изврши уговорне обавезе према здравственим установама.

Проф. др Душан Милисављевић критички се осврнуо на потез Владе којим је износ од око 300 милиона евра, на захтев Министарства финансија, пребачен са рачуна РФЗО на рачун Републичког фонда за пензијско и инвалидско осигурање. Занима га разлог тог потеза, као и начин на који је ово нивелисано с обзиром да се РФЗО и здравство Србије уназад неколико година налазе у веома лошем стању. У вези са поменутим кредитима који нису реализовани због кашњења радова на реконструкцији клиничких центара, а имајући у виду да грађани Србије плаћају ове пенале, затражио да се утврди одговорност свих чинилаца власти који су имали везе са овим пројектом. Напоменуо је да подржава увођење новог хуманитарног фонда у буџету и подсетио да је у претходном сазиву овај одбор иницирао формирање сличног фонда, али је упутио замерку што није јасно дефинисано за за која обољења се обезбеђују средства, имајући у виду да су изјаве поводом тога контрадикторне. С тим у вези, изразио је наду да је овај фонд предвиђен за лечење оних болести деце која нису обухваћена важећим Правилником о условима и начину упућивања осигураних лица на лечење у иностранство. Такође је апострофирао да лечење ретких болести не би смело да зависи од овог фонда и његовог хуманитарног аспекта, јер та обољења морају да имају обезбеђен стални извор прихода из РФЗО. Имајући у виду да нови буџетски фонд зависи од хуманитарних уплата грађана и институција, занима га да ли је предвиђено да држава уплаћује месечне рате за ову намену, као и са које буџетске позиције би се уплаћивале те рате.

Саветник у Сектору буџета Министарства финансија Драгана Нешић је у вези са пребацивањем поменуте суме средстава са рачуна РФЗО на рачун РФПИО, рекла да је то учињено у циљу оптимизације трансфера средстава из буџета, у складу са Законом о изменама и допуна Закона о доприносима за обавезно социјално осигурање, који је ступио на снагу августа ове године.

Након завршене расправе, Одбор је одлучио већином гласова (12 гласова за, један глас против од 13 присутних) да прихвати Предлог закона о изменама и допунама Закона о буџету Републике Србије за 2014. годину- Раздео 25, Министарство здравља, са припадајућим Одлукама, и на основу члана 173. став 1. Пословника Народне скупштине поднео је извештај Одбору за финансије, републички буџет и контролу трошења јавних средстава који гласи :

''Одбор за здравље и породицу је у складу са чланом 173. став 2. Пословника Народне скупштине олучио да предложи Одбору за финансије, републички буџет и контролу трошења јавних средстава **да прихвати** Предлог закона о изменама и допунама Закона о буџету Републике Србије за 2014. годину- Раздео 25, Министарство здравља, са Предлогом одлуке о давању сагласности на Одлуку о изменама Финансијског плана Републичког фонда за здравствено осигурање за 2014. годину и Предлогом одлуке о давању сагласности на Одлуку о изменама Финансијског плана Фонда за социјално осигурање војних осигураника за 2014. годину, који је поднела Влада (број 400-3800/14 од 22. октобра 2014. године).''

Друга тачка дневног реда – **Разно**

Проф. др Душан Милисављевић је имајући у виду актуелну тему еболе, предложио да у циљу информисања народних посланика и грађана, на некој од наредних седница Министарство здравља упозна Одбор са мерама које предузима. Нагласио је значај правовременог обавештавања грађана од стране релевантних здравствених институција о начину ширења ове болести која се не преноси ваздухом а у циљу смањења панике међу људима. Такође, указао је и на потребу едукације лекара и других здравствених радника у клиникама за инфективне болести о начину руковања заштитном опремом у случају суочавања са овим вирусом. Подсетио је на постојање овог вируса и у ранијим годинама који се није толико ширио с обзиром на слабији развој некадашњег транспорта.

Државни секретар у Министарству здравља др Берислав Векић захвалио се на претходно изнетој сугестији с обзиром да је ресорно министарство поводом ове болести предузело низ активности са којима треба да буду упознати народни посланици и грађани. У вези са тим рекао је да ће наредних дана бити изведена симулација појаве еболе, како би се утврдило на који начин функционише лечење те болести у нашој пракси.

Поводом ове тачке дневног реда није било више предлога ни дискусије.

Седница је завршена у 15,00 часова.

СЕКРЕТАР ПРЕДСЕДНИК

Божана Војиновић Проф. др Славица Ђукић Дејановић

.

.